
Riigihanke alusdokumendid "Konsultatsiooniteenus EDIP projekti kirjutamiseks"


Lugupeetud eeldatavad pakkujad


Riigi Kaitseinvesteeringute Keskus (RKIK) viib läbi teenuse väikeostu "Konsultatsiooniteenus EDIP projekti kirjutamiseks" ja teeb teile ettepaneku pakkumuse esitamiseks.

Lepingu fikseeritud kogumaksumus on 50 000 eurot koos käibemaksuga. Pakkumuse esitamisega kinnitab pakkuja, et nõustub osutama teenust nimetatud kogumaksumuse eest. See sisaldab kõiki hanke alusdokumentides sätestatud teenuse osutamiseks vajalikke kulusid.

Pakkumuse esitamine

Palume esitada pakkumus hiljemalt 16.11.2026 kell 11.00 e-posti aadressil pakkumised@rkik.ee. 
E-kirja subjekti reale peab olema märgitud „Aare Lokk. Pakkumus „Konsultatsiooniteenus EDIP projekti kirjutamiseks“, mitte avada enne 16.11.2026 kell 11.00“.
Hilinenud ja/või valele aadressile saadetud pakkumust ei arvestata.

Nõuded pakkujale
Pakkumus peab sisaldama  järgmist:
1. Pakkuja peab olema pakkumuste esitamise tähtpäevale eelneva kolme aasta jooksul koostanud vähemalt kaks Horizon- ja/või EDF- ja/või EDIP-programmi raames esitatud projektitaotlust.
Nõude täitmise tõendamiseks esitab pakkuja iga taotluse kohta järgmised andmed:
1) Taotluse või projekti nimi.
2) Rahastusprogrammi ja taotlusvooru nimetus või kood.
3) Taotluse esitamise kuupäev.
4) Pakkuja rolli ja taotluse koostamisel tehtud töö kirjeldus.
Taotluse rahastamist ei nõuta. Hankijal on õigus esitatud andmeid kontrollida ja küsida täiendavaid tõendeid.
2. Pakkuja esitab tööplaani ja teenuse osutamise metoodika kirjelduse vastavalt hindamismetoodika punktile 2.1, tuues välja tegevused, vastutajad, tähtajad, vahe-eesmärgid ja tulemused.
3. Pakkuja esitab teenust vahetult osutavate meeskonnaliikmete nimed ja rollid ning nende kaitse- ja tööstusvaldkonna ekspertiisi ja selle RETARGETi projektitaotluse koostamisel rakendamise kirjelduse vastavalt hindamismetoodika punktile 2.2.
4. Pakkuja esitab kirjaliku kinnituse, et ta ei nõusta sama taotlusvooru raames RETARGETiga konkureerivat projektitaotlust koostavat konsortsiumi ning kohustub nimetatud keeldu järgima lepingu täitmise ajal. Pakkuja kinnitab, et tagab keelu järgimise ka lepingu täitmisse kaasatud isikute poolt ning teavitab hankijat viivitamata võimalikust huvide konfliktist.

Pakkumuste hindamine toimub vastavalt dokumendile „Pakkumuste hindamismetoodika“.
Kui pakkumus sisaldab ärisaladust, siis peab pakkumuses olema märge, milline teave on pakkuja ärisaladus koos teabe ärisaladuseks määramise põhjendusega.
Pakkumus peab olema jõus vähemalt 30 päeva alates pakkumuse esitamise tähtajast.
Hankija ei sõlmi hankelepingut pakkujaga, kellel esineb maksuvõlg. Hankija teostab maksuvõla puudumise kontrolli.

Läbirääkimised
Hankija jätab endale õiguse pidada pakkujatega läbirääkimisi lepingu tingimuste ja tehnilise kirjelduse osas. Hankija teavitab pakkujaid läbirääkimiste vormi ja sisu osas enne läbirääkimiste algust.

Eduka pakkumuse valimine
Teenus tellitakse pakkujalt, kelle pakkumus vastab pakkumuse esitamise ettepanekule ja on vastavalt dokumendile „Pakkumuste hindamismetoodika“ hindamise alusel kõige suurema punktisummaga. 
Kui kaks või enam pakkumust saavad võrdse kogupunktisumma, eelistatakse pakkumust, mille punktisumma on suurem kriteeriumis „Kaitse- ja tööstusvaldkonna ekspertiis“. Kui ka selle kriteeriumi punktisummad on võrdsed, korraldab hankija võitja selgitamiseks liisuheitmise. Hankija edastab asjaomastele pakkujatele enne liisuheitmist liisuheitmise korra.
Tellija võib tagasi lükata kõik esitatud pakkumused juhul, kui tellijale on saanud teatavaks andmed, mis välistavad või muudavad tellija jaoks ebaotstarbekaks väikeostu alusdokumentides esitatud tingimustel, või hankelepingu sõlmimine etteantud ja väikeostu käigus väljaselgitatud tingimustel ei vastaks muutunud asjaolude tõttu tellija varasematele vajadustele või ootustele.
Hankija teavitab kõiki pakkujaid hanke tulemustest.




Manusena lisatud: 

1) Hankelepingu projekt 
2) Lisa 1. Tehniline kirjeldus 
3) Pakkumuste hindamismetoodika

Täpsustavad küsimused palume esitada e-posti aadressile aare.lokk@rkik.ee ja katlin.anepaio@rkik.ee 

Palun kinnitada selle kirja kättesaamist.

